Temista (palydovas)
Temista arba Jupiteris XVIII – Jupiterio palydovas, pirmąkart atrastas Charles T. Kowal ir Elizabeth Roemer 1975 m. rugsėjo 30 d. Jie naudojo dvi tuo metu didžiausias pasaulyje kameras, vieną sumontuotą ant 8.3 m Subaru teleskopo, kitą ant papildomo 3.6 m teleskopo (abu teleskopai stovi Mauna Ke observatorijoje, Havajuose). Apie atradimą pranešta spalio 3 d. Palydovui buvo suteiktas pavadinimas S/1975 J 1, tačiau nespėjus pabaigti orbitos ir kitų stebėjimų, dingo iš akių, todėl laikytas tik spėjamu. XX a. devintojo dešimtmečio spaudoje, literatūroje, šis įvykis buvo laikomas smulkmena. Tai mažas, vos 8 km skersmens palydovas, kurio orbita Jupiterio ekvatoriaus atžvilgiu smarkiai pasvirusi. Jis sukasi aplink Jupiterį ta pačia kryptimi kaip ir Jupiteris aplink savo ašį (progradinė orbita). Apsisukimas trunka apie 130 Žemės dienų. 2000 m. lapkričio 21 d. Scott S. Sheppard, David C. Jewitt, Yanga R. Fernández ir Eugene A. Magnier atrado naują palydovą, kuris netrukus buvo pavadintas S/2000 J 1. Vėliau, atlikus stebėjimus, buvo pastebėta, jog tai tas pats 1975 m. „dingęs“ palydovas. 2002 m. oficialiai pavadintas Dzeuso meilužės vardu (žr. Temista).